དེ་ལས་མཁས་ཤིང་གྲུབ་པའི་དབང་པོ་དུ་མ་བསྟེན་ཏེ་གཞུང་དང་རིག་གནས་རྩིས་དཀར་ནག་ལ་སོགས་པར་ཐོས་བསམ་གྱི་སྒྲོ་འདོགས་བཅད་དེ་མཁས་པའི་ཡང་རྩེར་སོན་ཅིང་།ཁྱད་པར་ཐུགས་སྲས་བཞི་པ་བསྟན་འཛིན་འགྱུར་མེད་རྡོ་རྗེ་རིན་པོ་ཆེ་མཆོག་ལས་གཏེར་ཁ་གོང་འོག་གསུམ་གྱི་དབང་ཁྲིད་མན་ངག་ཡོངས་རྫོགས་བུམ་པ་གང་བྱོའི་ཚུལ་དུ་གསན།དེ་ལས་ཡུན་མི་རིང་བར།ཇི་སྐད་དུ།ཡོན་ཏན་རྒྱུ་ཚོགས་གྲངས་ཚང་ཡང།།སྒོམ་པའི་ཆུ་ཡིས་མ་སྦྲན་ན།།སེམས་ཀྱི་ནོར་འཛིན་མ་འདི་ལས།།བྱང་ཆུབ་མྱུག་གུ་འཁྲུངས་མ་ཡིན།།ཟེར་གསུངས་དོ་བཟུམ་སྒྲུབ་པ་གནང་ནིའི་ཐུགས་ཐག་བཅད་དེ་དང་པ་བླ་མ་ནོར་བུ་རྒྱ་མཚོའི་ཕྱི་ནང་གསང་གསུམ་གྱི་སྒྲུབ་པ།ཕྱག་རྡོར།ཕྱུར་པ།བླ་མ་དྲག་པོ་བྱང་གཏེར་ཀརྨ་གུ་རུ་རྫོགས་ཆེན་ཀུན་བཟང་དགོངས་འདུས་ཀྱི་འཁྲུལ་འཁོར་རླུང་བུམ་ཅན་སོགས་ཡི་དམ་མང་པོའི་བསྙེན་སྒྲུབ་མཐར་ཕྱིན་པས་རྟགས་དང་ཡོན་ཏན་ཐམས་ཅད་ཡོངས་སུ་རྫོགས་པའི་ཁར་ཡི་དམ་ལྷའི་ཞལ་དངོས་སུ་གཟིགས་པ་དང་ལུག་བསྟན་གསུང་བྱོན་སོགས་སྒྲུབ་པའི་རྟགས་མཚན་བསམ་གྱིས་མི་ཁྱབ་པར་བྱུང་།རྗེ་རང་གི་ཐུགས་དགོངས་ལུ་འཕྲོ་མཐུད་དེ་རང་སྐུ་མཚམས་ནང་བཞུགས་འདོད་ཡོད་རུང་བོད་དམག་ཐོནམ་དང་ཁ་ཐུག་རྐྱབ་སྟེ་གཞུང་གི་བཀའ་དགོངས་ལྟར་དུ་དབང་འདུས་ཕོ་བྲང་དང་སྤུངས་ཐང་ཁར་བྱོན་ཏེ་བཀའ་བརྒྱད་ཀྱི་གཏོར་བཟློག་དང་གཤིན་རྗེ་དྲེགས་འཇོམས་ཀྱི་མནན་བསྲེག་འཕངས་གསུམ་མདུན་བཤིག་དམག་བཟློག་སོགས་རྒྱས་པར་མཛད།ཁྱད་པར་དུ་སྤུངས་ཐང་བདེ་བ་ཆེན་པོའི་ཕོ་བྲང་ནང་བཀའ་བརྒྱད་ཀྱི་གཏོར་བཟློག་གནང་བའི་སྐབས་གཏོརམ་ལས་མེ་འབར་ཏེ་དར་ཆེན་གྱི་རྩེ་མོར་སོན་ནས་མེ་ཟིལ་ཕྲེང་བ་དང་བཅས་དགྲའི་ཕྱོགས་ལུ་སོང་བ་ཀུན་གྱིས་མཐོང་བ་མ་ཚད་བོད་དམག་ཡང་དེ་འཕྲལ་ལས་བཟློག་ཡོདཔ་ལས་སྡེ་པ་ཡང་ཤིན་ཏུ་ཐུགས་དགྱེསཔ་ལས་བརྟེན་ཏེ་དགུན་གྱི་བཞུགས་གནས་སྦེ་སྤྱི་ཏོག་ཁ་དང་ལེ་ཁ་སྦྱིས་གཞིས་གནས་ལ་སོགས་པའི་རྒྱུ་ནོར་ལོངས་སྤྱོད་ལེ་ཤ་ཅིག་གནང་ཡོདཔ་ཨིན་མས།